CELEX: 22005D0502
Language: sk
Date: 2005-06-20 00:00:00
Title: 2005/502/ES: Rozhodnutie Asociačnej rady EÚ–Rumunsko č. 2/2005 z 20. júna 2005, ktorým sa prostredníctvom vytvorenia Spoločného poradného výboru medzi Výborom regiónov a Kontaktným výborom Rumunska pre spoluprácu s Výborom regiónov mení a dopĺňa rozhodnutie č. 1/95, ktorým sa prijíma rokovací poriadok Asociačnej rady

15.7.2005   
            
            
               SK
            
            
               Úradný vestník Európskej únie
            
            
               L 184/55
            
         
      ROZHODNUTIE ASOCIAČNEJ RADY EÚ–RUMUNSKO č. 2/2005
   z 20. júna 2005,
   ktorým sa prostredníctvom vytvorenia Spoločného poradného výboru medzi Výborom regiónov a Kontaktným výborom Rumunska pre spoluprácu s Výborom regiónov mení a dopĺňa rozhodnutie č. 1/95, ktorým sa prijíma rokovací poriadok Asociačnej rady
   (2005/502/ES)
   ASOCIAČNÁ RADA,
   so zreteľom na Európsku dohodu o pridružení medzi Európskymi spoločenstvami a ich členskými štátmi na jednej strane a Rumunskom na strane druhej (1), a najmä na jej článok 111,
   keďže:
   
               (1)
            
            
               Dialóg a spolupráca medzi regionálnymi a miestnymi orgánmi v Európskom spoločenstve a regionálnymi a miestnymi orgánmi v Rumunsku môže významne prispieť k rozvoju ich vzájomných vzťahov a k integrácii Európy.
            
         
               (2)
            
            
               Zdá sa byť vhodné, aby táto spolupráca bola organizovaná prostredníctvom vytvorenia Spoločného poradného výboru na úrovni Výboru regiónov na jednej strane a na úrovni Kontaktného výboru Rumunska pre spoluprácu s Výborom regiónov na strane druhej.
            
         
               (3)
            
            
               To znamená, že rokovací poriadok Asociačnej rady, ktorý bol prijatý rozhodnutím č. 1/95 (2); by sa mal zodpovedajúco zmeniť a doplniť,
            
         ROZHODLA TAKTO:
   Článok 1
   Do rokovacieho poriadku Asociačnej rady sa dopĺňajú tieto články:
   
      „Článok 18
      Týmto sa zriaďuje Spoločný poradný výbor (ďalej len ‚výbor’), ktorého úlohou je pomáhať Asociačnej rade v podpore dialógu a spolupráce medzi regionálnymi a miestnymi orgánmi v Európskom spoločenstve a regionálnymi a miestnymi orgánmi v Rumunsku. Tento dialóg a spolupráca majú byť zamerané najmä na:
      
                  1.
               
               
                  prípravu rumunských miestnych orgánov na činnosť v rámci budúceho členstva v Európskej únii;
               
            
                  2.
               
               
                  prípravu rumunských miestnych orgánov na ich účasť v práci Výboru regiónov po pristúpení Rumunska;
               
            
                  3.
               
               
                  výmenu informácií o aktuálnych otázkach spoločného záujmu najmä o stave diania v oblasti regionálnej politiky EÚ a prístupového procesu, ako aj o pripravenosti rumunských miestnych orgánov na tieto politiky;
               
            
                  4.
               
               
                  podporu viacstranného štruktúrovaného dialógu medzi a) rumunskými miestnymi orgánmi a b) regiónmi členských štátov EÚ vrátane výstavby sietí v osobitných oblastiach, kde priame kontakty a spolupráca medzi miestnymi orgánmi v Rumunsku na jednej strane a regiónmi a miestnymi orgánmi členských štátov EÚ na strane druhej by mohli byť najúčinnejším spôsobom riešenia osobitných problémov;
               
            
                  5.
               
               
                  zabezpečenie pravidelnej výmeny informácií o medziregionálnej spolupráci medzi miestnymi orgánmi v Rumunsku a regiónmi a miestnymi orgánmi v členských štátoch;
               
            
                  6.
               
               
                  podporu výmeny informácií a skúseností v oblasti regionálnej politiky a štrukturálnych zásahov medzi a) miestnymi orgánmi v Rumunsku a b) regiónmi a miestnymi orgánmi v členských štátoch EÚ, najmä know-how a techniky ohľadom prípravy regionálnych a miestnych rozvojových plánov a stratégií a najúčinnejšieho využívania štrukturálnych fondov;
               
            
                  7.
               
               
                  pomoc miestnym orgánom v Rumunsku prostredníctvom výmeny informácií pri praktickom zavádzaní zásady subsidiarity do všetkých oblastí života na regionálnej a miestnej úrovni;
               
            
                  8.
               
               
                  diskusia o dôležitých otázkach navrhnutých ktoroukoľvek stranou, ktoré sa objavia v súvislosti s vykonávaním Európskej dohody a v rámci predvstupovej stratégie.
               
            Článok 19
      Výbor pozostáva z ôsmich zástupcov Výboru regiónov na jednej strane a ôsmich zástupcov Kontaktného výboru Rumunska pre spoluprácu s Výborom regiónov na strane druhej. Vymenúva sa rovnaký počet náhradníkov.
      Výbor vykonáva svoje činnosti po konzultácii zo strany Asociačnej rady alebo na základe vlastnej iniciatívy, ak ide o podporu dialógu medzi regionálnymi a miestnymi orgánmi.
      Výbor môže dať odporúčania Asociačnej rade.
      Pri výbere členov je potrebné zabezpečiť, aby Výbor čo najvernejšie odrážal rôzne úrovne regionálnych a miestnych orgánov v Európskom spoločenstve a Rumunsku.
      Výbor prijme svoj rokovací poriadok.
      Výbor zasadá v intervaloch, ktoré sa stanovia v jeho rokovacom poriadku.
      Výboru spolupredsedá člen Výboru regiónov a člen Kontaktného výboru Rumunska pre spoluprácu s Výborom regiónov.
      Článok 20
      Výbor regiónov na jednej strane a Kontaktný výbor Rumunska pre spoluprácu s Výborom regiónov na strane druhej si hradia výdavky v súvislosti s ich účasťou na zasadaniach Výboru, pokiaľ ide o personálne, cestovné, stravovacie, poštové a telekomunikačné výdavky.
      Výdavky v súvislosti s tlmočením na zasadaniach, prekladmi a rozmnožovaním dokumentov uhrádza Výbor regiónov s výnimkou výdavkov v súvislosti s tlmočením alebo prekladaním do a z rumunčiny, ktoré uhradí Kontaktný výbor Rumunska pre spoluprácu s Výborom regiónov.
      Iné výdavky v súvislosti s materiálnym zabezpečením zasadaní uhrádza hostiteľská strana.“
   
   Článok 2
   Toto rozhodnutie nadobúda účinnosť prvým dňom druhého mesiaca nasledujúceho po dátume jeho prijatia.
   
      V Bruseli 20. júna 2005
      
         
            Za Asociačnú radu
         
         
            predseda
         
         J. ASSELBORN
         
      
   
   
      (1)  Ú. v. ES L 357, 31.12.1994, s. 2.
   
      (2)  Ú. v. ES L 171, 21.7.1995, s. 41.